**«Татарстан Республикасы Дәүләт Советы депутаты статусы турында» Татарстан Республикасы Законына һәм «Татарстан Республикасы дәүләт вазыйфалары турында» Татарстан Республикасы Законына үзгәрешләр кертү хакында**

Татарстан Республикасы

Дәүләт Советы тарафыннан

2023 елның 20 апрелендә

кабул ителде

**1 статья**

«Татарстан Республикасы Дәүләт Советы депутаты статусы турында» 2004 елның 18 мартындагы 15-ТРЗ номерлы Татарстан Республикасы Законының 1 бүлегенә (Татарстан Дәүләт Советы Җыелма басмасы, 2004, № 3 (I өлеш); 2005, № 5; 2007, № 5; 2010, № 6 (I өлеш); 2011, № 11 (I өлеш); 2012, № 7 (I өлеш); 2013, № 3; 2014, № 5, № 11 (I өлеш), № 12 (II өлеш); 2015, № 1 – 2; 2016, № 1 – 2, № 4, № 6 (I өлеш); Татарстан Республикасы законнар җыелмасы, 2017, № 52 (I өлеш), № 94 (I өлеш); 2020, № 57 (I өлеш); 2021, № 1 (I өлеш), № 57 (I өлеш); 2023, № 3 (I өлеш), № 20 (I өлеш), № 27 (I өлеш), аңа түбәндәге эчтәлекле 106 статья өстәп, үзгәреш кертергә:

«106 статья. **Депутатларның аларны коррупциячел хокук бозулар кылуга тарту максатларында үзләренә нинди дә булса затларның мөрәҗәгать итү фактлары турында хәбәр итү тәртибе**

1. Коррупциячел хокук бозу кылуга тарту максатларында мөрәҗәгать итү фактлары турында хәбәрнамә (алга таба – хәбәрнамә) ирекле формада язмача әзерләнә.

2. Хәбәрнамәдә түбәндәге белешмәләр күрсәтелә:

а) хәбәрнамә тапшырган депутатның фамилиясе, исеме һәм атасының исеме (булган очракта);

б) хәбәрнамә тапшырган депутатның яшәү урыны, телефоны;

в) депутатка аны коррупциячел хокук бозу кылуга тарту максатларында мөрәҗәгать итү датасы, вакыты, урыны һәм рәвеше турында мәгълүмат;

г) депутатны коррупциячел хокук бозу кылуга тарту алымы (акча тәкъдим итү, янау, вәгъдә бирү, алдалау, көч куллану һәм башка алымнар);

д) депутат җәлеп ителгән коррупциячел хокук бозу билгеләре булган гамәлләрне (гамәл кылуны яисә гамәл кылмауны) җентекләп тасвирлау;

е) депутатны коррупциячел хокук бозу кылуга тарткан зат (затлар) турында барлык билгеле белешмәләр;

ж) хәбәрнамәгә имза кую датасы;

з) хәбәрнамә тапшырган депутатның имзасы.

3. Хәбәрнамәгә депутатны коррупциячел хокук бозу кылуга тарту максатларында аңа нинди дә булса затларның мөрәҗәгать итү рәвешен раслый торган барлык булган материаллар өстәп тапшырыла.».

**2 статья**

«Татарстан Республикасы дәүләт вазыйфалары турында» 2006 елның 4 мартындагы 16-ТРЗ номерлы Татарстан Республикасы Законына (Татарстан Дәүләт Советы Җыелма басмасы, 2006, № 3 (I өлеш); 2007, № 7 (I өлеш); 2008, № 7 (II өлеш), № 12 (I өлеш); 2009, № 12 (II өлеш); 2010, № 1 – 2, № 4 (I өлеш); 2011, № 5; 2012, № 7 (I өлеш); 2013, № 2 (I өлеш), № 3, № 11 (I өлеш); 2014, № 5, № 6 (II өлеш), № 7, № 12 (II өлеш); 2015, № 11 (I өлеш); 2016, № 4, № 6 (I өлеш); Татарстан Республикасы законнар җыелмасы, 2017, № 52 (I өлеш); 2018, № 1 (I өлеш); 2020, № 37 (I өлеш), № 87 (I өлеш); 2021, № 57 (I өлеш); 2022, № 83 (I өлеш), аңа түбәндәге эчтәлекле 92 статья өстәп, үзгәреш кертергә:

«92 статья. **Татарстан Республикасы дәүләт вазыйфаларын биләүче затларның аларны коррупциячел хокук бозулар кылуга тарту максатларында үзләренә нинди дә булса затларның мөрәҗәгать итү фактлары турында хәбәр итү тәртибе**

1. Татарстан Республикасы дәүләт вазыйфасын биләүче затлар (Татарстан Республикасы Дәүләт Советы депутатларыннан тыш) аларны коррупциячел хокук бозулар кылуга тарту максатларында үзләренә нинди дә булса затларның мөрәҗәгать итүе турындагы барлык фактлар хакында шундый мөрәҗәгать булган көннән алып биш көн эчендә прокуратура органнарына яисә Татарстан Республикасы Рәисе администрациясенә хәбәр итәргә тиеш.

2. Коррупциячел хокук бозу кылуга тарту максатларында мөрәҗәгать итү факты турында хәбәрнамә (алга таба – хәбәрнамә) ирекле формада язмача әзерләнә.

3. Хәбәрнамәдә түбәндәге белешмәләр күрсәтелә:

1) хәбәрнамә тапшырган Татарстан Республикасы дәүләт вазыйфасын биләүче затның фамилиясе, исеме һәм атасының исеме (булган очракта);

2) хәбәрнамә тапшырган зат били торган Татарстан Республикасы дәүләт вазыйфасының тулы исеме, әлеге затның яшәү урыны, телефоны;

3) Татарстан Республикасы дәүләт вазыйфасын биләүче затка аны коррупциячел хокук бозу кылуга тарту максатларында мөрәҗәгать итү датасы, вакыты, урыны һәм рәвеше турында мәгълүмат;

4) Татарстан Республикасы дәүләт вазыйфасын биләүче затны коррупциячел хокук бозу кылуга тарту алымы (акча тәкъдим итү, янау, вәгъдә бирү, алдалау, көч куллану һәм башка алымнар);

5) Татарстан Республикасы дәүләт вазыйфасын биләүче зат җәлеп ителгән коррупциячел хокук бозулар билгеләре булган гамәлләрне (гамәл кылуны яисә гамәл кылмауны) җентекләп тасвирлау;

6) Татарстан Республикасы дәүләт вазыйфасын биләүче затны коррупциячел хокук бозу кылуга тарткан зат (затлар) турында билгеле булган барлык белешмәләр;

7) хәбәрнамәгә имза кую датасы;

8) хәбәрнамә тапшырган Татарстан Республикасы дәүләт вазыйфасын биләүче затның имзасы.

4. Хәбәрнамәгә Татарстан Республикасы дәүләт вазыйфасын биләүче затны коррупциячел хокук бозу кылуга тарту максатларында аңа нинди дә булса затларның мөрәҗәгать итү рәвешен раслый торган барлык булган материаллар өстәп тапшырыла.».

**3 статья**

Әлеге Закон рәсми басылып чыккан көненнән соң 10 көн узгач үз көченә керә.

Татарстан Республикасы

Рәисе Р.Н. Миңнеханов

Казан, Кремль

2023 ел, 03 май

№ 39-ТРЗ